SL Uradni list Evropske unije C 367/13

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 367/07

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„CHUFA DE VALENCIA“

ES št.: ES-PDO-0105-0936-09.01.2012

ZGO ( ) ZOP ( X )

1. Postavka v specifikaciji proizvoda, na katero se sprememba nanaša:

—  ime proizvoda, — ☒ opis proizvoda, — ☒ geografsko območje, —  dokazilo o poreklu, —  metoda pridobivanja, —  povezanost, —  označevanje, —  nacionalne zahteve, —  drugo (navedite).

2. Vrsta spremembe:

— ☒ sprememba enotnega dokumenta ali povzetka, —  sprememba specifikacije registriranega ZOP ali ZGO, za katerega enotni dokument in povzetek nista bila objavljena, —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006), —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006).

3. Spremembe:

3.1 Opis

— Minimalne specifikacije za sveže tigrove oreščke so črtane. Obrazložitev: sveži tigrovi oreščki so različno veliki in težki. Nikoli se ne prodajajo neposredno potrošnikom in nimajo oznake ZOP. Minimalno velikost je treba zagotoviti s postopkom izbire suhih tigrovih oreščkov.

— Kar zadeva težo v suhi snovi, se sestava proizvoda spremeni na naslednji način: sladkorji: vsaj 11 %; maščobe: vsaj 25 %; beljakovine: vsaj 6,5 %; škrob: vsaj 25 %; vlaknine: vsaj 5 %. Obrazložitev: izboljšanje kakovosti proizvoda „Chufa de Valencia“ in prilagoditev obsegov vrednosti na podlagi vseh razpoložljivih informacij. Škrob: odločeno je bilo, da se ohrani spodnja meja in črta zgornja meja, ker vsebnost škroba, ki je višja od 40 %, nima negativnega vpliva na kakovost oreščkov ali mleka iz tigrovih oreščkov. Sladkorji: ohrani se spodnja meja in črta zgornja meja iz prejšnje uredbe, ker vsebnost sladkorja, ki je višja od 17,5 %, ne vpliva negativno na kakovost tigrovih oreščkov ali proizvodov, pri katerih so tigrovi oreščki uporabljeni kot surovina. Maščobe: z večjo vsebnostjo maščob v tigrovem oreščku se povečuje tudi donos proizvoda in izboljšuje njegova kakovost, zato je bilo odločeno, da se črta zgornja meja in ohrani spodnja meja. Beljakovine: odločeno je bilo, da se črta zgornja meja in ohrani spodnja meja, ker vsebnost beljakovin, višja od zgornje meje, kakovosti oreščkov še zdaleč ne zmanjša, temveč proizvodu zagotovi dodano vrednost. Vlaknine: tigrovi oreščki vsebujejo precej vlaknin, zato je treba to upoštevati pri opisovanju značilnosti, ki jih morajo imeti zaščiteni tigrovi oreščki.

— Zaščitene bodo naslednje vrste tigrovih oreščkov: sveži tigrovi oreščki, suhi tigrovi oreščki in izbrani suhi tigrovi oreščki. (Izraza „Chufa seca cosechero“ in „Chufa seca granza“ sta črtana).

— Obrazložitev: črtana izraza se ne uporabljata več in sta zajeta v izrazu „izbrani suhi tigrovi oreščki“.

— Suhi tigrovi oreščki vsebujejo od 6,5 % do 12 % vlage. (Najmanjša vsebnost vlage je zmanjšana s 7,5 % na 6,5 %).

— Obrazložitev: kakovost tigrovih oreščkov se ne spremeni, pri čemer je proizvod bolj obstojen, ker so oreščki manj dovzetni za glivične okužbe.

— Najmanjša velikost izbranih suhih tigrovih oreščkov je spremenjena na 3 mm.

— Obrazložitev: meritve velikosti gomoljev so pokazale, da so tigrovi oreščki pri velikosti 3 mm že primerni za prodajo, gredo skozi komercialna sita in imajo popolnoma enake kemične lastnosti kot večji tigrovi oreščki.

3.2 Geografsko območje:

— Predlaga se razširitev območja proizvodnje na občine Massalfassar, Museros in Emperador. Obrazložitev: ta tri naselja so prav tako povezana s pridelavo tigrovih oreščkov kot ostalih 16 naselij, ki so že vključena; imajo enake pedološke in podnebne pogoje ter enako znanje in tradicijo v zvezi s tem pridelkom.

ENOTNI DOKUMENT

UREDBA SVETA (ES) št. 510/2006

„CHUFA DE VALENCIA“

ES št.: ES-PDO-0105-0936-09.01.2012

ZGO ( ) ZOP ( X )

1. Ime:

„Chufa de Valencia“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.8 Ostali proizvodi iz Priloge I k Pogodbi (začimbe itd.)

3.2 Opis proizvoda, za katerega se uporablja ime iz 1. točke:

Ime: „Chufa de Valencia“

Opis: gomolj užitne ostrice (Cyperus esculentus L. var. sativus Boeck.) različnih oblik in velikosti s tanko lupino, suberizirano strukturo ter visoko vsebnostjo maščob in sladkorja.

„Chufa de Valencia“ je pobran, opran, posušen (vsebnost vlage je od 6,5 % do 12 %) in izbran (velikosti nad 3 mm) tigrov orešček.

Izbrani tigrovi oreščki morajo imeti značilen videz, biti morajo zdravi, nepoškodovani in čisti ter ne smejo imeti nobenih nepravilnosti, ki bi lahko vplivale na njihovo užitnost ali sposobnost ohranjanja kakovosti.

„Chufa de Valencia“ z geografsko označbo porekla ima naslednjo kemično sestavo v smislu teže v suhi snovi:

— sladkorji: vsaj 11 %,

— maščobe: vsaj 25 %,

— beljakovine: vsaj 6,5 %,

— škrob: vsaj 25 %,

— vlaknine: vsaj 5 %.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Posebni proizvodni postopki pri pridelavi tigrovih oreščkov, ki jih je treba izvajati na opredeljenem geografskem območju:

— sajenje v obdobju od marca do junija in pobiranje od konca oktobra,

— pranje in sušenje tigrovih oreščkov, ki traja tri mesece. Podnebje na opredeljenem območju ter znanje in izkušnje izkušenih kmetov so ključni za zagotavljanje pravilnega ročnega sušenja proizvoda in za doseganje želene končne sestave gomoljev,

— čiščenje, med katerim se izvede postopek dodatnega čiščenja suhih tigrovih oreščkov, pri katerem se odstranijo poškodovani gomolji. Ker imajo lokalni pridelovalci dolgoletne izkušnje, med tem čiščenjem v celoti odstranijo vse gomolje, ki ne izpolnjujejo ustreznih pogojev,

— razvrščanje suhih in očiščenih tigrovih oreščkov, da se odstranijo druge kulture in tigrovi oreščki, ki so poškodovani zaradi škodljivcev ali zaradi drugih razlogov, pri čemer se nato ti oreščki po potrebi razvrstijo po velikosti. To so zadnji koraki pri proizvodnji končnega proizvoda iz oddelka 3.2. Znanje pridelovalcev o tigrovih oreščkih ter razvite tehnike in vzpostavljena sredstva prispevajo k zagotavljanju zadovoljivega razvrščanja tigrovih oreščkov, da se pridobi končni proizvod.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

—

4. Kratka opredelitev geografskega območja:

Območje pridelave zaščitenih tigrovih oreščkov je okrožje Horta Nord v Valencii in zajema naslednje občine: Albalat dels Sorells, Alboraya, Albuixech, Alfara del Patriarca, Almàssera, Bonrepós i Mirambell, Burjassot, Emperador, Foios, Godella, Massalfassar, Meliana, Moncada, Museros, Paterna, Rocafort, Tavernes Blanques, Valencia in Vinalesa.

To je ravninsko območje, značilno za obalna sedimentna območja ob Sredozemskem morju. Zanj so značilni sredozemsko podnebje, sorazmerno visoka relativna vlažnost in majhne dnevne temperaturne spremembe zaradi bližine morja.

5. Povezanost z geografskim območjem:

5.1 Posebnosti geografskega območja:

Naravni dejavniki

— Relief: ravninski, značilen za obalna sedimentna območja ob Sredozemskem morju.

— Prst: dobro osušena, enakomeren ilovnat pesek. Lahka, rahla prst, droben pesek brez plevela.

— Podnebje: sredozemsko podnebje, sorazmerno visoka relativna vlažnost in majhne dnevne temperaturne spremembe zaradi bližine morja, ki deluje kot ponor toplote. Visoka relativna vlažnost ugodno vpliva na pridelek, ker v tej regiji pade malo padavin.

— Hidrologija: območje z majhno količino padavin (približno 400 mm na leto). Zemljo na območju pridelave poleti prek omrežja namakalnih kanalov namakajo z vodo iz reke Turie.

Človeški dejavniki

Tigrove oreščke so v Španijo v 8. stoletju prinesli Arabci kot proizvod nežnega okusa in surovino za izdelavo osvežilnega napitka, ki se proizvede s stiskanjem tigrovih oreščkov. V 13. stoletju se je pod vplivom islamske kulture pridelovanje tigrovih oreščkov razširilo v sredozemski del sedanje skupnosti Valencia. Leta 1975 je A. J. Cavanilles navedel, da v krajih Alboraya in Almàssera obstaja nasad tigrovih oreščkov v velikosti 15 ha, pri čemer je omenil pridelavo in uživanje tega proizvoda. Lokalni raziskovalci so objavili več študij o tigrovih oreščkih, njihovih mikrobioloških in drugih značilnostih ter pijači, proizvedeni s stiskanjem oreščkov.

Pridelovanje tigrovih oreščkov ima na tem območju dolgoletno tradicijo in velik družbeno-gospodarski pomen, ker pomeni glavni vir dohodka več kot 500 kmetom, ki imajo obsežno strokovno znanje o pridelavi tega pridelka, pri čemer je za pridelavo končnega proizvoda najvišje kakovosti bistveno strokovno znanje na področju priprave tal, sajenja, negovanja rastline, pobiranja in sušenja gomoljev.

5.2 Posebnosti proizvoda:

Kar zadeva kemične parametre, od katerih je odvisna kakovost tigrovih oreščkov, sta glavna dejavnika, zaradi katerih se valencijski tigrovi oreščki razlikujejo od tigrovih oreščkov, ki se pridelujejo drugje, višja vsebnost maščob in beljakovin. Poleg tega imajo valencijski tigrovi oreščki tanjšo lupino kot oreščki, ki se pridelujejo drugje. Zato so slajši ter imajo intenzivnejši okus, tanjšo lupino in so enotnejše velikosti.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Podnebje na tem območju odločilno vpliva na kalitev, razvoj in pridelavo tigrovih oreščkov ter skupaj s pedološkimi pogoji, ki so zlasti posledica dolgoletnega nalaganja obalnega peska, zagotavlja idealno okolje za razvoj rastline ter ustrezno velikost in kakovost oreščkov, ki so slajši, imajo intenzivnejši okus, tanjšo lupino ter so večji in enotnejše velikosti.

Pogoj za pridelavo tega proizvoda so visoke povprečne temperature, in sicer med 13 °C in 25 °C, pri čemer med rastno sezono ne sme biti zmrzali, da lahko gomolji kalijo in se razvijajo. Poleg tega visoka relativna vlažnost dobro vpliva na pridelek, ker v tej regiji pade malo padavin. Vsi ti pogoji so izpolnjeni na območju, ki ga zajema ZOP, kot je opisano v oddelku 5.1.

Kakovost proizvoda je odvisna tudi od človeškega dejavnika, zlasti od strokovnega znanja in izkušenj izkušenih kmetov na območju pridelave te rastline. Zlasti kolobarjenje z izmeničnim sajenjem tigrovih oreščkov in drugih vrtnin, ki se prodajajo na sredozemskem trgu, ter učinkovito zatiranje plevela sta skupaj z drugimi ključnimi ukrepi v postopku pridelave bistvena za zagotavljanje ustrezne kakovosti tigrovih oreščkov.

Postopek po koncu pobiranja, zlasti počasno in previdno ročno sušenje, zaradi katerega se spremeni kemična sestava tigrovih oreščkov, proizvodu „Chufa de Valencia“ zagotavlja njegove edinstvene in značilnosti.

Sklic na objavo specifikacije:

(člen 5(7) Uredbe (ES) št. 510/2006)

http://www.agricultura.gva.es/pc_chufadevalencia

(1) UL L 93, 31.3.2006, str. 12.